"आहे बेकस" अथवा "गरीब की हाय"(1911) ऊपर से एक परंपरागत नैतिक बोध की कहानी प्रतीत होती है पर उसमें तत्कालीन ग्रामीण रईस वर्ग के आर्थिक, नैतिक और चारित्रिक खोखलेपन का बेहद व्यंग्यपूर्ण अंकन हुआ है। इसके साथ ही यह कहानी अत्याचारी के ख़िलाफ़ सत्याग्रह और सविनय अवज्ञा का ऐसा उदाहरण प्रस्तुत करती है जिसका उपयोग बाद में गाँधी जी ने औपनिवेशिक शासन के विरोध में किया। "राजा हरदोल" (1911), "आल्हा"(1912), "कैफरे-कर्दार"(1912), "बांका जमींदार" (1913), "अनाथ लड़की"(1914), "शिकारी राजकुमार"(1914), "जुगनू की चमक"(1916) आदि कहानियाँ प्रत्यक्ष राजपूतों, बुंदेलों, सिखों आदि की वीरता, बलिदान, स्वाभिमान, मानस में उन भावनाओं को जागृत करना चाहती हैं, जो देश को औपनिवेशिक गुलामी से मुक्त करने के लिए ज़रूरी था।